Cortina d’Ampezzo

**Cortina d'Ampezzo** (italiensk) eller **Anpezo** (ladinsk) er en by og en kommune i provinsen Belluno i Veneto i Nord-Italia. Byen ligger i Dolomittene i en høyde på 1224&nbsp;moh. og er et populært vintersportssted. Byen har 5929 innbyggere (2013).

I 1927 ble ski-VM arrangert i Cortina d'Ampezzo og i 1932 verdensmesterskapet i alpint. Den var vertsby for vinter-OL 1956. Vinter-OL 1944 var også planlagt arrangert i Cortina, men ble avlyst på grunn av andre verdenskrig.

## Ampezzo
### Geografi
Cortina d'Ampezzo er bare ett av rundt 30 tettsteder i kommunen av samme navn. Kommunens område går også under landskapsbetegnelsen **Ampezzo** (italiensk) eller **Anpezo** (ladinsk). Ampezzo utgjør den øverste delen av Valle del Boite og er omgitt av Dolomittenes høyfjell på alle kanter: Tofane (3244&nbsp;moh. i *Tofana di Mezzo*) i vest, Fanes (3077&nbsp;moh. i *Piz dles Cunturines*) i nordvest, Sennes (3148&nbsp;moh. i *Hohe Gaisl*) i nord, Cristallo (3216&nbsp;moh. i *Monte Cristallo*) i nordøst, Sorapiss (3205&nbsp;moh. i *Punta Sorapiss*) i øst og Marmarole (2932&nbsp;moh. i *Cimon del Froppa*) i sydøst. Fjellene danner i nordvest og nordøst grensen mot naboprovinsen Syd-Tirol.

Over en rekke fjellpass er Ampezzo forbundet med nabodalene: Giau- (2236&nbsp;moh.), Falzarego- (2105&nbsp;moh.) og Valparolapasset (2192&nbsp;moh.) i vest fører til hhv. Val Fiorentina, Fodom og Val Badia; Limopasset (2172&nbsp;moh.) i nord til Mareo; Cimabanche- (1525&nbsp;moh.) og Tre Croci-passet (1805&nbsp;moh.) i øst til hhv. Höhlensteintal og Valle d'Ansiei. Mens Limopasset bare kan passeres til fots eller på sykkel, har Cimabanchepasset fra 1921 til 1963 blitt krysset av jernbanelinjen til Toblach. Valle del Boite, altså dalen til elven Boite, danner forbindelsen til Cadore mot syd.

Ampezzo har totalt rundt 6000&nbsp;innbyggere. Kommunens fraksjoner («landsbyer») er Agabòna, Alverà, Cadelvèrzo, Ciadìn, Ciàe, Cianderìes, Ciamulèra, Ciànpo, Col, Cortina, Crìgnes, Doneà, Fiàmes, Fraìna, Gràa, Guargné, Jilardòn, Lazedèl, Melères, Mortìja, Pezié, Pian da Lago, Pocòl, Rònco, Socòl, Socùs, Staulìn og Zuél.

### Historie
Det ladinske navnet *Cortina* er avledet fra latin og refererte til befestede gravlunden på stedet. Andre halvpart i stedsnavnet Cortina d'Ampezzo synes å ha sitt opphav da romerne assimilerte de lokale adriatiske veneterne på 200-tallet f.Kr. og ga området navnet *Amplitium* (fra *amplus* i betydningen bred), dagens Ampezzo.

Landsbyen Cortina d'Ampezzo har alltid vært områdets kulturelle midtpunkt. Første gangen området nevnes er i et dokument oppbevart i arkivene i nabobyen San Vito di Cadore; det dreier seg om notarisert aktstykke om en eiendomsoverdragelse i «Ampitiun Cadubri», datert 15. juni 1156. Ampezzo lå den gang under patriarkatet Aquileia. Fra 1420 hørte Ampezzo til republikken Venezia og var fra 1511 og til første verdenskrig en del av det østerrikske fyrstegrevskapet Tirol.

Ampezzo var et nesten rent ladinsktalende område. Det fascistiske styret delte de ladinske dalene mellom tre provinser som et ledd i italieniseringspolitikken etter den gamle romerske devise *[[divide et impera]]* («splitt og hersk»). I 1923 ble Ampezzo samt Fodom og Col i denne sammenhengen overført fra provinsen Bolzano (Syd-Tirol) til provinsen Belluno. Frem til 1950-tallet var befolkningsflertallet ladinskspråklig. I dag overveiende italiensk, men ca. 40 % av befolkningen forstår fremdeles ladinsk. Ladinsk mangler lokal anerkjennelse som offisielt språk. Den 28. og 29. oktober 2007 ble det gjennomført en folkeavstemning i Ampezzo, Fodom og Col om hvorvidt området skal tilbakeføres til Syd-Tirol. Flertallet av befolkningen stemte for en gjenforening med Syd-Tirol. I Ampezzo var valgdeltagelsen på 70 % med 77 % ja-stemmer. Før tilbakeføringen kan finne sted, må det italienske parlamentet, Trentino-Syd-Tirols regionalråd og Syd-Tirols provinsråd godkjenne søknaden.

Ampezzo har vært opptakssted for kjente filmer som *[[Cliffhanger – på kanten av stupet]]* (med Sylvester Stallone) og *[[Den rosa panteren]]* (med David Niven og Peter Sellers). Også Bond-filmen For Your Eyes Only med Roger Moore, ble delvis filmet i Cortina.

## Galleri

Fil:Cortina d'Ampezzo-2 (6073315180).jpg|Cortina d'Ampezzo med kirken
Fil:Cortina d'Ampezzo-2 (6073315180).jpg|Cortina d'Ampezzo med kirken
Fil:Cortina dall'alto.jpg|Utsikt over Cortina d'Ampezzo og fjellene bak
Fil:Ronco, Cortina d'Ampezzo 13-12-2020.jpg|Vinterutsikt över staden
Fil:Tofana-Massiv 2690 a.jpg|Tofane vest i Ampezzo er en fjellgruppe som hører til Dolomittene


## Referanser


## Eksterne lenker
*